AlexejDobrolubov/national_council_slovak_2010 huggingface dataset:
28. schôdza NR SR - 5.deň - B. popoludní
Dátum: 2021-05-11
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

188. Ďakujem. Pán poslanec Urban, my sa stretávame na zdravotníckom výbore a ja už som vám párkrát povedal, že vy do tej strany podľa mňa nepatríte. Na jednej tlačovke, si pamätám, ste stáli úplne mimo nich. Sú fotky, ako stojíte mimo so sklonenou hlavou, a oni tam burcujú - v úvodzovkách - davy pred televíznymi kamerami a vy pokorne stojíte niekde bokom. To je váš obraz. Áno, ja si vás vážim ako odborníka, ale nerozumiem tomu, že ste vstúpili medzi týchto ľudí. Vy ste povedali, že nebudete ukazovať prstom a nebudete odsudzovať, lebo nie ste psychológ alebo psychiater. No lenže predkladateľ zákona išiel jednoznačne po jednej osobe, odsudzoval napriek tomu, že nemám takú vedomosť, že by bol psychiater alebo psychológ. No a ešte, ešte by som sa dotkol toho, že, že ako v súvislosti s tým, čo tu bolo spomenuté, že niektorí ľudia by, by mali tie psychotesty a na tie, na tie miesta by sa nedostali, a ako príklad bol spomenutý ešte predtým aj Ján Budaj, tak dovoľte mi len krátko zareagovať, že nebyť Jána Budaja, nikdy by ste tu takého veci nemohli slobodne hovoriť. Ďakujem.
28. schôdza NR SR - 5.deň - B. popoludní
Dátum: 2021-05-11
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

172. Ďakujem pekne. Pán poslanec Kočiš, je hrozné, že títo ľudia sú ešte vlastníkmi strelných zbraní. To je pre mňa, to je pre mňa hrozné, lebo vidím, ako tu vystupujú, tak preto. A vy ste v jednej faktickej poznámke predtým, myslím, že to bolo na, na Suju, na pána poslanca Suju, hovorili, že my, niečo v tom zmysle, že my rešpektujeme demokratické voľby. Nie, vy ste obrazom toho, že ste oklamali svojich voličov, išli ste na kandidátke nejakej inej strany a zrazu tu zakladáte nejaké iné hnutie. Nie, vaše hnutie alebo stranu, alebo čo to je, nikto z občanov nevolil. A ste tu. A mne píše kopec ľudí, že toto, čo spravil HLAS a čo spravila vaša Republika, je oklamanie ľudí, že je... (Reakcia z pléna a zaznievanie gongu.) No a teraz sa potvrdilo... (Prerušenie vystúpenia predsedajúcim.) Blanár, Juraj, podpredseda NR SR 173. Pokoj, nechajte dohovoriť pána poslanca Šefčíka. Nech sa páči. Šefčík, Marek, poslanec NR SR 174. Dobre, veď ja už nič také nemám. Pánovi Sujovi prajem všetko dobré, nech sa mu darí. Ja si myslím, že každého raz tá jeho minulosť a to, čo robí, dobehne, a pani Zemanovej ďakujem za podporu.
28. schôdza NR SR - 5.deň - B. popoludní
Dátum: 2021-05-11
Poslanec: Šefčík, Marek (OĽANO)
Druh vystúpenia: Vystúpenie v rozprave

100. Ďakujem, pán predsedajúci, za slovo. Takže, vážený pán predsedajúci, vážené panie poslankyne, vážení páni poslanci, ako spoločný spravodajca výboru predkladám spoločnú správu k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov, je to tlač číslo 460. Návrh zákona prerokovali určené výbory: ústavnoprávny výbor a výbor pre zdravotníctvo ako gestorský výbor. Výbory vyslovili súhlas s návrhom zákona a odporučili Národnej rade Slovenskej republiky návrh zákona schváliť s pozmeňujúcimi a doplňujúcimi návrhmi, ktoré sú obsiahnuté v IV. časti spoločnej správy. Gestorský výbor nedostal žiadne stanoviská poslancov, ktorí nie sú členmi výborov, ktorým bol návrh, návrh zákona pridelený. Gestorský výbor na základe stanovísk výborov k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov, vyjadrených v uzneseniach uvedených pod bodom IV tejto správy a v stanovisku gestorského výboru odporúča Národnej rade Slovenskej republiky návrh zákona schváliť s pozmeňujúcimi a doplňujúcimi návrhmi. Spoločná správa obsahuje tri pozmeňujúce návrhy, súčasne výbor teda navrhol, aby sa o bodoch 1 až 3 hlasovalo spoločne s návrhom gestorského výboru schváliť. Spoločná správa výborov bola schválená uznesením č. 98 z 29. apríla 2021, kde ma výbor poveril za spoločného spravodajcu k predloženému návrhu zákona. Pán predsedajúci, skončil som, nech sa páči, môžete otvoriť rozpravu.
28. schôdza NR SR - 4.deň - A. dopoludnia
Dátum: 2021-05-07
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

113. Ďakujem za slovo. Kristián, ako ja si myslím, že tvoja reč, hoci nebola nejaká dlhá, ale bola vecná a bolo to poďakovanie asi minimálne za všetkých koaličných poslancov, neviem, jak je opozícia na tom, ale za koaličných si určite poďakoval. A pani komisárka, keď môžem, pani nie komisárka, ale predsedníčka, pardon, keď môžem, tak vy ste tam vo svojej správe uviedli, že zmeny zákona, ktoré sa udiali minulý rok 2020 zvýšili transparentnosť, posunuli veci výrazne k lepšiemu. Čiže to nastalo po zmenách v tejto legislatíve a ešte zaujímavý výrok. Ja to budem parafrázovať, lebo som si to nezachytil presne: Že ani ťažké časy nemôžu byť prekážkou pre tých, ktorí chcú meniť veci k lepšiemu. Narážali ste na to, že napriek pandemickému roku 2020 sme v tejto snemovni prijali zákony, ktoré vám pomohli. Mimochodom, takže ja vám ďakujem za to, že pracujete tak, ako pracujete, že robíte to, čo robíte a len taká poznámka na záver. Máte veľmi príjemný hlas, dobre sa vás počúvalo. Ďakujeme.
28. schôdza NR SR - 4.deň - A. dopoludnia
Dátum: 2021-05-07
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

77. Ďakujem za slovo. Pani komisárka, my sme sa o vašej správe bavili už aj na zdravotníckom výbore. Tu to bolo ešte rozsiahlejšie. Ja vám chcem iba poďakovať za to, že robíte túto prácu a z vášho vystúpenia, z toho, ako bola precízne spracovaná tá vaša správa, cítiť, že to nerobíte ako prácu, ale ako poslanie, že ste do toho, prepáčte, že použijem taký výraz, ale zažratá a robíte to so srdcom. Takže za to vám v prvom rade ďakujem. Potom ešte možno aj takto verejne spomeniem. Vy ste tam hovorili o domoch dôchodcov a sociálnych služieb a ja som to spomínal aj na zdravotníckom výbore a poviem aj teraz, že tie problémy, na ktoré vy upozorňujete, sa tam budú množiť, keď sa nespraví poriadok s personálnym obsadením. Keď nebudú dostatočne ohodnotení tí ľudia, ktorí tam pracujú a keď ich tam nebude dosť. Čiže ja som ešte raz rád, že zaznel váš hlas, že upozorňujete na problémy a že pracujete tak, ako pracujete. Ďakujem za všetko.
28. schôdza NR SR - 2.deň - B. popoludní
Dátum: 2021-05-05
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

156. Ďakujem svojim kolegom z OĽANO za podporu, za doplnenie a určite sa neurazia, keď budem reagovať skôr na tých opozičných a na ich výčitky. Takže, pán Suja, dokonalý nie je žiaden človek, nikdy tu nebudú ani v tomto pléne, ani vo vláde anjeli a bezchybní ľudia. Ale vy fakt necítite rozdiel medzi tým, čo sú chyby, nedokonalosti a na druhej strane vedomé škodenie, ubližovanie, mučenie a zabíjanie ľudí? Je mi vás ľúto. Pán Blaha, u vás to bolo tak, že ste len pokračovali v ponižovaní. Vy takto fungujete, ponižujete iných ľudí. Ja ďakujem rodičom, našim rodičom za to, čo vybudovali, rovnako ako vy, ale nehádžem všetkých do jedného vreca, tak ako povedal Jožko Pročko, obyčajní ľudia vlastnými rukami to budovali, a nie komunisti. Pán Mizík, vždy, keď počujem váš prejav, bla, bla, bla, bla, bla. No neviem, ja som nejak si to nedokázal pospájať, ja vás len prekvapím, ja som pedagóg a učil som fyziku. Povedal som, že ak by som mohol vrátiť čas späť, a pokračoval som, dobre? A, pán Valocký, tak toto bolo úbohé, podobne ako sa to deje na zdravotníckom výbore, takým spôsobom ma urážate. Môj otec nie nemohol, ale nechcel. Takže ja neviem, či ste hluchý alebo schválne ste to poprekrúcali, ďalej len pokračuje ponižovanie. Vy mňa nazvete hlupákom? Prečo? Prečo? Komu som tým svojím prejavom ublížil? Ja som sa snažil povedať pravdu. A ešte raz, môj otec nechcel ísť na takú vysokú školu a hovorím, všetky boli kvalitné... (Prerušenie vystúpenia časomerom. Potlesk.)
28. schôdza NR SR - 2.deň - B. popoludní
Dátum: 2021-05-05
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

8. Ďakujem za slovo. Je mi troška ľúto, Anka, že nie je tu viac ľudí v sále, lebo ten potlesk mal byť búrlivejší podľa mňa po tvojom prejave. A to nielen za prejav. Ja si myslím a... pcha, myslím, som o tom presvedčený, že boj za dobro, spravodlivosť, za naprávanie krívd je tým najťažším bojom vôbec aj v politike. A ja ti chcem touto faktickou poznámkou poďakovať za to, že za to nebojuješ mesiac ani dva mesiace, ale vieme, koľko je za tým obrovskej roboty a aké ty si vynaložila úsilie, aby si mohla takto vystúpiť a predložiť tento zákon. Čiže klobúk dolu, ja budem sa snažiť ešte prihlásiť, myslím, že pôjde, do ústnej rozpravy a ešte tam poviem viac, ale chcem veľmi oceniť tvoju snahu, tvoju iniciatívu. Super, podporujem.
28. schôdza NR SR - 2.deň - A. dopoludnia
Dátum: 2021-05-05
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

12. Ďakujem. No, ďakujem za podporu obom, ktorí sa prihlásili do faktickej a ja by som chcel odpovedať pánovi Sujovi. Časť už povedala moja kolegyňa. Ale ja keď som hovoril s tými poskytovateľmi zubnej pohotovosti, tak vlastne VÚC-ka im do toho nezasahuje nijakým spôsobom, ako to oni vlastne prevádzkujú. To znamená, sú niektorí, ktorí dokážu zaplatiť tých zubárov adekvátne, majú výborné podmienky, majú sestričky, zdravotné sestry svoje, ktoré tam slúžia u nich, a sú takí, ktorí sa skutočne podobajú na nejakých vykorisťovateľov, ktorí tých zubárov takým spôsobom dehonestujú, by som povedal. No, takže čo sme zistili ďalšie problémy, tak napríklad že chýba kontrola týchto pohotovostí a toho, jak sú prevádzkované, či tam je adekvátna hygiena a tak. Niektorí zubári sa neozvú, zatnú zuby, povedia, že raz za dva mesiace do tej pohotovosti idem a mám pokoj, ale hovoril som o zubárovi, ktorý sa súdi, ktorý má s tým problém a chce pohnúť veci dopredu. Kontaktoval nás, tak chcem povedať aj k tým sestričkám, toto je prvý krok. My sme sa zamerali na tých lekárov, aby tí zubári chodili radšej do tej pohotovosti, aby mali nejakú akú-takú motiváciu. A hovorím, tento predložený zákon je prvý krok a dúfam, že budú nasledovať ďalšie a že sa to v tomto systéme bude zlepšovať. Ďakujem.
28. schôdza NR SR - 1.deň - B. popoludní
Dátum: 2021-05-04
Poslanec: Šefčík, Marek (OĽANO)
Druh vystúpenia: Vystúpenie

225. Pán podpredseda, ďakujem za slovo. Takže vážený pán predsedajúci, vážené pani poslankyne, páni poslanci, ako spoločný spravodajca výboru predkladám spoločnú správu k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, je to tlač č. 447. Návrh zákona prerokovali výbory, ústavnoprávny výbor a výbor pre zdravotníctvo ako gestorský výbor. Výbory vyslovili súhlas s návrhom zákona a odporučili Národnej rade Slovenskej republiky návrh zákona schváliť v predloženom znení. Gestorský výbor nedostal žiadne stanoviská poslancov, ktorí nie sú členmi výborov, ktorým bol návrh zákona pridelený. Gestorský výbor na základe stanovísk výborov k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, vyjadrených v uzneseniach tejto správy a v stanovisku gestorského výboru odporúča Národnej rade Slovenskej republiky predložený návrh zákona schváliť. Spoločná správa výborov bola schválená uznesením č. 99 z 29. apríla 2021, kde ma výbor poveril za spoločného spravodajcu k predloženému návrhu zákona. Pán predsedajúci, skončil som. Môžete otvoriť rozpravu.
27. schôdza NR SR - 2.deň - B. popoludní
Dátum: 2021-05-03
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

201. Ďakujem pekne za slovo. Tomáš, Pellegrini, Raši, Žiga a ďalší, sa tvária ako nejakí noví politici. No, pán Erik Tomáš, pán poslanec, vy ste rozoberali nejaké volebné podvody, dokonca ste to mali v svojej reči na nejaké body rozdelené. Takže kto spravil najväčší volebný podvod? No Fico a 13. dôchodky. To vtedy ste ešte boli s ním, ale aj vy máte na rukách jeden volebný podvod. Klamali ste v legendárnych sľuboch všelijakých, keď ste stáli pri Ficovi, pri Kaliňákovi, no ale podviedli ste ľudí aj s tým, že ste sa sem vyviezli ako poslanec SMER-u a zrazu ste si založili nejakú inú stranu a vystupujete za ňu. Toto je obrovský podvod, no a nejakí (potlesk), nejakí kolegovia predrečníci už povedali a vyvrátili vám aj na číslach vaše klamstvá, ale ja skúsim ešte jedno také najnovšie. Postavili ste sa na tlačovku – a o to vám ide – šíriť nenávisť, z úst vášho kolegu Rašiho odznelo, že počas núdzového času môžu siahnuť ľuďom na hnuteľný alebo nehnuteľný majetok. To je veľmi zásadná informácia a prišiel pán Raši do relácie televíznej. Moderátor sa ho spýtal, že či už počas núdzového stavu niečo také zaznamenal, tak začal hapkať, samozrejme, že nepovedal nič, a potom, keď mu odcitoval, že je to explicitne vyňaté z toho, tak iba dokázal, že Raši, váš kolega, vy ste asi stáli za ním na tej tlačovke, znova raz oklamal národ s tým. Že o čo mu šlo? Rozšíriť nenávisť. To ste vy! (Potlesk.)
27. schôdza NR SR - 2.deň - B. popoludní
Dátum: 2021-05-03
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

34. Ďakujem, dopoviem. Rokovací poriadok, § 23 riadenie schôdzí Národnej rady ods. 2: „Ak chce predsedajúci vystúpiť v rozprave, odovzdá riadenie schôdze inému predsedajúcemu.“ Pán Blanár vystúpil v rozprave a neodovzdal riadenie schôdze. Ďalší § 27 rozprava ods. 6: „V rozprave možno vystúpiť len od rečníckeho pultu.“ Podľa mňa pán podpredseda Blanár porušil rokovací poriadok. Nemal ani faktickú a nebol ani v rozprave. Viedol schôdzu a takto porušil rokovací poriadok. Ďakujem.
27. schôdza NR SR - 2.deň - B. popoludní
Dátum: 2021-05-03
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

28. Ďakujem za slovo. Tak, pán poslanec Blcháč, vy ste ma vyzvali, aby som zrejme reagoval na to isté, čo ma vyzval pán podpredseda parlamentu, takže ja reagujem na úvod vašej rozpravy, a pán podpredseda Blanár už tu nie je, lebo prenechal riadenie schôdze, ale pre záznam by som chcel, aby sa veci dali na pravú mieru. Takže moja výčitka vôbec nesmerovala k tomu, že pán podpredseda Blanár vyzval pani ministerku, aby šla do rozpravy, aby veci vysvetlila. Vyčítal som mu to, čo spravil po jej vystúpení, keď nebol prihlásený ako rečník a začal reagovať na pani ministerku a rozoberať jej vystúpenie. Laurenčík, Milan, podpredseda NR SR 29. Pán poslanec, máte reagovať na predrečníka. Šefčík, Marek, poslanec NR SR 30. Vy ste asi nepočúvali pána Blcháča od začiatku, on... (Prerušenie vystúpenia predsedajúcim.) Laurenčík, Milan, podpredseda NR SR 31. Počúval som. Šefčík, Marek, poslanec NR SR 32. ... presne, presne toto povedal, áno. On, on na to reagoval, na tú predchádzajúcu vec, čiže... (Prerušenie vystúpenia predsedajúcim.)
40. schôdza NR SR - 8.deň - B. popoludní
Dátum: 2021-09-29
Poslanec: Svrček, Miloš (SME RODINA)
Druh vystúpenia: Vystúpenie

59. Vážený pán predsedajúci, vážené panie poslankyne, páni poslanci, z dôvodu precizovania tohto uvedeného návrhu zákona predkladám pozmeňujúci a doplňujúci návrh k vládnemu návrhu zákona, ktorým sa mení a dopĺňa zákon o vnútrozemskej plavbe a o zmene a doplnení niektorých zákonov v znení neskorších predpisov (tlač 539). Tento uvedený návrh zákona sa mení takto. 1. V čl. I v 19. bode sa vypúšťa poznámka pod čiarou k odkazu 16b a zároveň sa vypúšťajú odkazy na túto poznámku pod čiarou v celom texte zákona. V tejto súvislosti sa nasledujúce poznámky pod čiarou 16c až 16g primerane preznačia vrátane odkazov na tieto poznámky pod čiarou v celom texte zákona a upraví sa úvodná veta k poznámkam pod čiarou. Odôvodnením je to, že vypúšťa sa poznámka pod čiarou odkazujúca na vyhlášku, ktorá v súčasnosti ešte nie je účinná. V tejto súvislosti sa vykonajú aj súvisiace legislatívno-technické úpravy. 2. V čl. I bod 25 znie: „25. V § 31 ods. 5 písm. d) sa nad slovom „plavidla" odkaz na poznámku pod čiarou 16a vypúšťa." 3. V čl. I bod 31 znie: „31. V § 31 ods. 12 sa nad slovom „kategórie A" a nad slovom „kategórie" odkaz na poznámku pod čiarou 16a vypúšťa." Posledný bod, 4. V čl. I bod 33 znie: „33. V § 31 ods. 13 písm. k) sa nad slovom „kategórie" odkaz na poznámku pod čiarou 16a vypúšťa a vypúšťa sa slovo „štátnu" a vypúšťa sa slovo „štátnej"." Odôvodnenie k bodom 2 až 4 je to, že sa vypúšťajú poznámky pod čiarou 17aaa z bodu 25, odkazujúca na vyhlášku, ktorá v súčasnosti ešte nie je účinná. V tejto súvislosti sa vykonajú súvisiace legislatívno-technické úpravy. Ďakujem, za mňa všetko.
40. schôdza NR SR - 2.deň - A. dopoludnia
Dátum: 2021-09-17
Poslanec: Svrček, Miloš (SME RODINA)
Druh vystúpenia: Vystúpenie s faktickou poznámkou

224. Ďakujem pekne za slovo, pán predsedajúci. Pán poslanec Takáč, ďakujem za tvoje vystúpenie, ako s veľkým záujmom som si ho vypočul. Ja však mám viacero otázok k tejto navrhovanej právnej úprave, pretože pokiaľ viem, tak Slovenská republika je aj signatárom a dodržujeme Medzinárodný dohovor o cestnej premávke z Viedne zo ´68, ktorý nám presne stanovuje, že vodiči musia zachovávať bezpečný odstup od prechádzajúcich cyklistov. Ďalej si tu spomínal, že v západnej Európe alebo vo vyspelých štátoch Európy existuje tento zákonom stanovený odstup. Ja by som však napríklad spomenul aj Holandsko, kde v Holandsku nie je vôbec tento odstup stanovený, len tu by si mohol aj ukázať tú druhú stránku mince, že prečo to tam je takto upravené. No preto, že majú kvalitnú cestnú infraštruktúru a majú kvalitne vybudované cyklotrasy, čiže my sa s nimi ani nemôžeme porovnávať na ich úrovni, čiže je tam zabezpečená ochrana týchto cyklistov. Ja ti poviem z praxe. Ja som z východného Slovenska a neviem si predstaviť, že by som ako cyklista vyšiel na nejakú cestu I. triedy, alebo II. triedy niekde v okrese Michalovce na bicykli. To mám minimálne polovičnú šancu, že ma tam zmätie nejaký dvanásť metrov dlhý kamión, pretože úroveň cestnej infraštruktúry na východnom Slovensku je absolútne katastrofálna a taktiež ako vodič si neviem predstaviť, že by som mal zabezpečiť 1,5-metrový odstup, pretože tam je tiež istota, že by som schytal nejakú čelovku oproti prichádzajúceho auta. Jednoducho na týchto cestách nie je možné zabezpečiť 1,5-metrový odstup. Ďalej, podľa môjho názoru, presne stanoviť nejakú fyzikálnu, merateľnú veličinu do zákona, znamená aj to, že musíš nejak zabezpečiť zo strany policajného zboru, ako to... (Prerušenie vystúpenia časomerom.)
35. schôdza NR SR - 2.deň - C. noc 2
Dátum: 2021-07-25
Poslanec: Svrček, Miloš (SME RODINA)
Druh vystúpenia: Vystúpenie s faktickou poznámkou

38. Ďakujem vám za slovo. Tak v prvom rade štát vyberá investora, bude verejná súťaž v súlade s pravidlami verejnej súťaže, detailné kritériá sú predmetom ešte diskusie, ale mali by byť zárukou, že investor, realitný fond bude garantovať kvalitnú prevádzku nájomných bytov a stabilitu. Teda musí byť primerane, primerane pripravený a musia tam byť skúsenosti s nájomným bývaním v iných európskych krajinách, musí to byť regulovaný subjekt, aby to nebol hocikto. Čo sa týka obsadenosti, tak štát obsadenosť negarantuje. Jednoducho všetko ide na riziko investora. A čo sa týka tej pripravenosti tohto legislatívneho návrhu, no tak veľmi jednoducho je povedať v deviatich alebo desiatich minútach, že tento návrh je absolútne nepripravený, že je paškvilom a jednoducho nemať naštudované, že o čo tam celkovo ide. Ale, pán poslanec, ako nie je problém sa stretnúť a presne ako som aj povedal ostatným kolegom, pánom poslancom či už koalície, alebo aj opozície, ja to hovorím verejne. Jednoducho, keď máte záujem stretnúť sa na úrade podpredsedu vlády, tak vieme dohodnúť stretnutie ešte pred rokovaním výborov, pred rokovaním v druhom čítaní, aby sme si prešli všetky vaše otázky a poprípade námety, návrhy, ktoré by mohli byť prednesené do toho návrhu a v prípade, ak by boli príčetné a legislatívne prípustné, tak sa vieme o tom baviť, aby sme to tam zapracovali. Nie je absolútne s tým problém. Ale ja si tiež na druhej strane vyprosím, že tu ide o nejaký Kollárov paškvil alebo absolútne nepripravenú vec. Táto vec sa pripravovala dlhé mesiace aj s ľuďmi zo zahraničia a boli jednoducho dopracované širokými cenovými kalkuláciami, s rokovaniami aj zo zahraničia so subjektmi, ktoré sa dlhé roky venovali tejto oblasti, takže ja to skôr beriem ako trošku po... (Prerušenie vystúpenia časomerom.)
35. schôdza NR SR - 2.deň - C. noc 2
Dátum: 2021-07-25
Poslanec: Svrček, Miloš (SME RODINA)
Druh vystúpenia: Vystúpenie s faktickou poznámkou

32. Ďakujem za slovo. Pán poslanec, veľmi pekne ďakujem za kultivovaný prejav. Fakt som veľmi rád, že môžeme sa baviť aj takto. Čo sa týka toho stavebného priemyslu, áno, máme obrovské problémy tu na Slovensku a nehovorím už o stavebnej legislatíve. Už roky sa hovorí o tom, od 2010 bolo niekoľko pracovných skupín, štyria ministri dopravy sa tomu venovali, stále sa to sťahovalo, ohľadne rekodifikácie stavebného práva, pripravovalo, sťahovalo, pripravovalo, sťahovalo, čiže veľmi dobre viem, že toto je veľmi silný moment a mantinel, ktorý musíme doriešiť. Bolo tu dnes spomínané aj to, že tento návrh mal štyritisíc pripomienok v MPK. Áno, len z toho dvetisíc bolo duplicitných, keď pozerali na to a si to skontrolovali. Veľká väčšina z nich bola, bolo v podstate aj skopírovaných, takže preto sa vyhodnotili, dali sa naspäť do medzirezortného pripomienkového konania. Čo sa týka odkupovania týchto, odkupovania bytov, tak štát nebude v podstate odkupovať nič. V podstate všetko nechávame na trh. Investor bude rokovať s developerom. To znamená, že štát nebude odkupovať, ale ide len o vzťah rokovania medzi investorom ako bankou a developerom. A čo sa týka tej agentúry, ak som to správne pochopil, že o čo, aký problém máte s tým, že je to legislatívne zle vyjadrené, tak môžeme sa v podstate potom aj pobaviť o tom pred druhým čítaním, že aký vy máte na to názor, ako by to malo byť upravené. Ja si myslím, že v tom bode 2, v tom § 3 je jasne povedané, že ministerstvo dopravy a výstavby a ministerstvo práce a sociálnych vecí budú zakladatelia tejto agentúry a Úrad vlády len zabezpečí založenie tejto agentúry, ale keď máte iný na to názor, tak veľmi ako... (Prerušenie vystúpenia časomerom.)